浮漚歌
作者：傅翕
朝代：唐

paragraphs: 君不見驟雨近着庭際流，水上隨生無數漚。
一滴初成一滴破，幾回銷盡幾回浮。
浮漚聚散無窮已，大小殊形色相似。
有時忽起名浮漚，銷盡還同本來水。
浮漚自有還自無，象空象實總名虛。
究竟還同幻化影，愚人喚作半邊珠。
此時感歎閑居士，一見浮漚悟生死。
皇皇人世總名虛，蹔借浮漚以相比。
念念人間多盛衰，逝水東注永無期。